Ο κανονισμός θεσπίζει το πρόγραμμα Fiscalis για τη συνεργασία στον τομέα της φορολογίας*. Αυτό ισχύει κατά τη διάρκεια του πολυετούς δημοσιονομικού πλαισίου 2021-2027 της Ευρωπαϊκής Ένωσης (ΕΕ). Ορίζει για το πρόγραμμα τα εξής: τους γενικούς και ειδικούς στόχους του· το ποσό, τις μορφές και τους κανόνες χρηματοδότησης της ΕΕ. Οι γενικοί στόχοι της νομοθεσίας είναι η στήριξη των φορολογικών αρχών και της φορολογίας προκειμένου: να ενισχυθεί η εσωτερική αγορά· να ενδυναμωθεί η ανταγωνιστικότητα της ΕΕ και ο θεμιτός ανταγωνισμός στην ΕΕ· να προστατευθούν τα ενωσιακά και εθνικά δημοσιονομικά και οικονομικά συμφέροντα, συμπεριλαμβανομένης της προστασίας από τη φορολογική απάτη, τη φοροδιαφυγή και τη φοροαποφυγή· να βελτιωθεί η είσπραξη των φόρων. Οι ειδικοί στόχοι του προγράμματος είναι οι εξής: στήριξη της φορολογικής πολιτικής και εφαρμογή του δικαίου της ΕΕ σχετικά με τη φορολογία· προώθηση της συνεργασίας μεταξύ των φορολογικών αρχών, συμπεριλαμβανομένης της ανταλλαγής φορολογικών πληροφοριών· στήριξη της ανάπτυξης διοικητικών ικανοτήτων, συμπεριλαμβανομένων των δεξιοτήτων των υπαλλήλων και της ανάπτυξης και λειτουργίας ευρωπαϊκών ηλεκτρονικών συστημάτων. Ο επταετής προϋπολογισμός για την υλοποίηση του προγράμματος ανέρχεται σε 269 εκατομμύρια ευρώ (τρέχουσες τιμές). Το πρόγραμμα μπορεί: να καλύψει ένα ευρύ φάσμα δραστηριοτήτων, όπως δαπάνες για τη διαχείριση του προγράμματος που σχετίζονται με δραστηριότητες, μελέτες, συνεδριάσεις εμπειρογνωμόνων, δράσεις πληροφόρησης και επικοινωνίας, δίκτυα τεχνολογίας πληροφοριών και τεχνική και διοικητική βοήθεια· να χρηματοδοτήσει έως και το 100 % των επιλέξιμων δαπανών ενός έργου· να παρέχει χρηματοδότηση, ιδίως μέσω επιχορηγήσεων, βραβείων, προμηθειών και της επιστροφής εξόδων που πραγματοποιούν εξωτερικοί εμπειρογνώμονες· να στηρίξει δραστηριότητες που ήδη χρηματοδοτούνται από άλλες πηγές χρηματοδότησης της ΕΕ, με την προϋπόθεση ότι οι διάφορες συνεισφορές δεν καλύπτουν τις ίδιες δαπάνες. Το πρόγραμμα είναι ανοικτό, υπό ορισμένους όρους, στη συμμετοχή τρίτων χωρών. Πιο συγκεκριμένα, οι χώρες αυτές πρέπει να επιτρέπουν την πρόσβαση στο Ευρωπαϊκό Ελεγκτικό Συνέδριο και την Ευρωπαϊκή Υπηρεσία Καταπολέμησης της Απάτης, τα οποία μπορούν να διενεργούν έρευνες, μεταξύ των οποίων και επιτόπιους ελέγχους και εξακριβώσεις, με σκοπό την προστασία των οικονομικών συμφερόντων της ΕΕ. Εξωτερικοί εμπειρογνώμονες, μεταξύ άλλων και από τρίτες χώρες μη συνδεδεμένες με το πρόγραμμα, περιλαμβανομένων των λιγότερο αναπτυγμένων χωρών, μπορούν να συμμετάσχουν στις δράσεις του προγράμματος. Στις δραστηριότητες που είναι επιλέξιμες για χρηματοδότηση περιλαμβάνονται: συναντήσεις και παρεμφερείς ειδικές εκδηλώσεις· συνεργασία βάσει έργων· ανάπτυξη ικανοτήτων ΤΠ, ιδίως η ανάπτυξη και λειτουργία ευρωπαϊκών ηλεκτρονικών συστημάτων· δράσεις ανάπτυξης δεξιοτήτων των υπαλλήλων και άλλες δράσεις ανάπτυξης ικανοτήτων· υποστηρικτικά μέτρα, όπως μελέτες και δραστηριότητες καινοτομίας, ιδίως εξακριβώσεις εφικτότητας, πιλοτικά προγράμματα και δράσεις επικοινωνίας. Στο παράρτημα III προσδιορίζονται οι ενδεχόμενες προτεραιότητες: εφαρμογή του φορολογικού δικαίου της ΕΕ και υλοποίηση κατάρτισης του προσωπικού, διοικητικής συνεργασίας και ανάκτησης οφειλών· ανταλλαγή πληροφοριών, βελτίωση της χρήσης τους και ανάπτυξη τυποποιημένων μορφοτύπων ΤΠ· στήριξη της ψηφιοποίησης και επικαιροποίηση των μεθοδολογιών στις φορολογικές αρχές· ανταλλαγή βέλτιστων πρακτικών, ιδίως για την καταπολέμηση της απάτης στον τομέα του φόρου προστιθέμενης αξίας. Η Ευρωπαϊκή Επιτροπή και τα κράτη μέλη της ΕΕ: αναπτύσσουν και λειτουργούν από κοινού τα ευρωπαϊκά ηλεκτρονικά συστήματα· θεσπίζουν και επικαιροποιούν ένα πολυετές στρατηγικό σχέδιο για τη φορολογία (ΠΣΣ-Φ), το οποίο: απαριθμεί όλα τις σχετικές εργασίες, όπως ο σχεδιασμός, οι δοκιμές συμμόρφωσης, η εγκατάσταση, η συντήρηση, η ασφάλεια και ο έλεγχος ποιότητας των ευρωπαϊκών ηλεκτρονικών συστημάτων, ταξινομεί ποια στοιχεία αφορούν συγκεκριμένα την ΕΕ, τα κράτη μέλη (εθνικά) ή έναν συνδυασμό των δύο, καλύπτει την καινοτομία, τις πιλοτικές δράσεις, καθώς και τις μεθοδολογίες και τα εργαλεία υποστήριξης. Η Επιτροπή: εγκρίνει πολυετή προγράμματα εργασιών με εκτελεστικές πράξεις· συντάσσει ετήσια δημόσια έκθεση, το αργότερο έως τις 31 Οκτωβρίου, με βάση τις τακτικές και ετήσιες εκθέσεις των κρατών μελών, όπου αξιολογείται η πρόοδος, με βάση τους δείκτες στο παράρτημα II, που σημειώθηκε όσον αφορά την υλοποίηση του ΠΣΣ-Φ· παρουσιάζει ενδιάμεση αξιολόγηση του προγράμματος πριν το πέρας 4 ετών από την εκκίνησή του και μια τελική αξιολόγηση εντός του ίδιου χρονικού πλαισίου από την ολοκλήρωσή του στο Ευρωπαϊκό Κοινοβούλιο, το Συμβούλιο της Ευρωπαϊκής Ένωσης, την Ευρωπαϊκή Οικονομική και Κοινωνική Επιτροπή και την Ευρωπαϊκή Επιτροπή των Περιφερειών· μπορεί να εκδίδει εκτελεστικές και κατ’ εξουσιοδότηση πράξεις· επικουρείται από την επιτροπή του προγράμματος Fiscalis. Στο παράρτημα II απαριθμούνται δείκτες για την κατάρτιση εκθέσεων προόδου ως προς την εκπλήρωση των ειδικών στόχων του προγράμματος. Πρόσθετοι δείκτες, που αποσκοπούν στη μέτρηση της επίδοσης, των αποτελεσμάτων και των επιπτώσεων του προγράμματος, έχουν θεσπιστεί με τον κατ’ εξουσιοδότηση κανονισμό (ΕΕ) 2022/2300 της Επιτροπής, της 30ής Αυγούστου 2022, για τη θέσπιση πλαισίου παρακολούθησης και αξιολόγησης για το πρόγραμμα Fiscalis. Η νομοθεσία υποχρεώνει: τους αποδέκτες ενωσιακής χρηματοδότησης να μνημονεύουν την προέλευσή της και να παρέχουν αποτελεσματική και στοχευμένη πληροφόρηση για τις δραστηριότητες και τα αποτελέσματά τους σε πολλαπλά ακροατήρια — από τα μέσα ενημέρωσης έως το κοινό· την Επιτροπή να προβαίνει σε ενέργειες πληροφόρησης και επικοινωνίας σχετικά με το πρόγραμμα. Ο κανονισμός: καταργεί τον κανονισμό (ΕE) αριθ. 1286/2013 που θεσπίζει το πρόγραμμα Fiscalis 2020 από την 1η Ιανουαρίου 2021· παρέχει τη δυνατότητα να συνεχιστούν οι δραστηριότητες που έχουν αναληφθεί δυνάμει του κανονισμού (ΕΕ) αριθ. 1286/2013 μέχρι τη λήξη τους.